Kaimanų lovys
Kaimanų lovys – povandeninis lovys Karibų jūros šiaurinėje dalyje, driekiasi iš rytų į vakarus ~1400 km tarp Kaimanų, Kubos, Haičio ir Jamaikos salų. Susidaręs ties Šiaurės Amerikos ir Karibų tektoninių plokščių sandūra. Rytuose ši sandūra pereina į Motagvos lūžį. Kaimanų lovio dugne driekiasi pailgų įdubų grandinė, iš kurių giliausios yra Barleto (7491 m) ir Orientės (6795 m) įdubos. Lovio šlaitai su pakopomis. Dugne yra hidroterminių ertmių.